CELEX: C2004/262/57
Language: et
Date: 2004-10-23 00:00:00
Title: Kohtuasi T-259/04: Anne Koistineni 21. juuni 2004 hagi Euroopa Ühenduste Komisjoni vastu

23.10.2004   
            
            
               ET
            
            
               Euroopa Liidu Teataja
            
            
               C 262/29
            
         Anne Koistineni 21. juuni 2004 hagi Euroopa Ühenduste Komisjoni vastu
   (Kohtuasi T-259/04)
   (2004/C 262/57)
   Kohtumenetluse keel: prantsuse
   Anne Koistinen, elukoht Brüssel, esitas 21. juunil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on Sébastien Orlandi, Albert Coolen, Jean-Noël Louis ja Etienne Marchal, kohtudokumentide kättetoimetamise aadress Luxembourgis.
   Hageja palub esimese astme kohtul:
   
               —
            
            
               tühistada Komisjoni otsus, millega keelduti talle maksmast kodumaalt lahkumise toetust (mis on ettenähtud personalieeskirjade VII lisas, artikli 4, lõikes 1) ja määrati tema elukohaks Brüssel;
            
         
               —
            
            
               jätta kohtukulud kostja kanda.
            
         Õiguslikud alused ja peamised argumendid
   Kostja asus 16. jaanuaril 2002. aastal Komisjoni teenistusse abiteenistujana. 1. juulil 2003. aastal nimetati ta katseajal olevaks ametnikuks. Enne Komisjoni teenistusse asumist oli ta ajavahemikus 15. jaanuar 1996 kuni 16. august 1998 töötanud ühes eraettevõttes Brüsselis, ajavahemikus 17. august 1998 kuni 2. september 1998 samas ettevõttes Helsingis ning 7. septembrist 1998 kuni 15 jaanuarini 2002 Brüsselis mittetulundusühingus Finpro (Soome).
   Käesolevas hagiavalduses vaidlustab hageja komisjoni otsuse mitte määrata talle kodumaalt lahkumise toetust. Ta viitab personalieeskirjade VII lisa artikli 4 lõike 1 punkti a rikkumisele väites, et ta ei elanud ega töötanud Brüsselis kogu nimetatud sättes ettenähtud ajavahemiku jooksul, kuna ta elas ja töötas Helsingis ajavahemikul 17. augustist 1998 kuni 2. septembrini 1998. Lisaks väidab ta, et Finpro oli osa Soome alalisest esindusest Euroopa Liidu juures, järelikult ei tohiks seal töötatud perioodi arvestada, sest tegemist oli teenistusega liikmesriigi heaks.